text: শহিদুল আলমের মুক্তি দাবিতে সোচ্চারদের কাছে প্রশ্ন | গণমাধ্যম
  Home রাজনীতি শহিদুল আলমের মুক্তি দাবিতে সোচ্চারদের কাছে প্রশ্ন
  শহিদুল আলমের মুক্তি দাবিতে সোচ্চারদের কাছে প্রশ্ন
  যারা আলোকচিত্রী শহিদুল আলমের মুক্তি দাবি করছেন তাদের কাছে প্রশ্ন, যে ব্যক্তিই হোন না কেন, তিনি কি আইনের ঊর্ধ্বে? দেশের প্রচলিত আইনে যদি কেউ অপরাধ করে তিনি বা তাদের কি বিচার হওয়া উচিত নয়? যারা গ্রেপ্তার হয়েছেন, তাদের বিরুদ্ধে অভিযোগ রয়েছে তাদেরকে তো বাংলাদেশের আইন, রাষ্ট্রের প্রতি সম্মান দেখাতে হবে। আদালতেই প্রমাণিত হবে গ্রেপ্তারকৃত শহিদুল আলম কোনো দোষ করেছেন কি, করেননি। নির্দোষ হলে আদালত থেকে তিনি খালাস পাবেন। দেশ-বিদেশ থেকে আমরা সেই দাবিটি করতে পারি, হেলমেটধারী হামলাকারীদের গ্রেপ্তার করা হোক। আইনের আওতায় আনা হোক। কারণ আইন কেউ হাতে তুলে নিতে পারে না।
  ছাত্র আন্দোলনের সময় টেলিভিশন ক্যামেরায় আমরা দেখেছি ছাত্রের সাদা পোশাক পড়া কাধের ব্যাগ থেকে শিবির-জঙ্গিরা চাপাতি বের করতে ও ঢোকাতে। এরকম কিছু লোক তো আন্দোলনে ছিল, যারা আন্দোলনকে হাতিয়ার হিসেবে ব্যবহার করে একটা নৈরাজ্য সৃষ্টির চেষ্টা করেছিল। রাষ্ট্রকে ভয়ানক পরিস্থিতির দিকে ঠেলে দেওয়ার চেষ্টা ছিল। তাদের সবাইকে গ্রেপ্তার করতে হবে। একইসঙ্গে হেলমেটধারী হামলাকারীদের গ্রেপ্তার করে বিচারের দাবি করা হোক, অভিযুক্তের মুক্তি না চেয়ে।